钦定古今图书集成/明伦汇编/氏族典/第146卷 > 孙谦
## 钦定古今图书集成/明伦汇编/氏族典/第146卷 > 孙谦

按《梁书孙谦传》，“谦字长逊，东莞莒人也。少为亲人赵
伯符所知。谦年十七，伯符为豫州刺史，引为左军行
参军，以治干称。父忧去职，客居历阳，躬耕以养弟妹，
乡里称其敦睦。宋江夏王义恭闻之，引为行参军，历
仕大司马、太宰二府。出为句容令。清慎彊记，号为神
明。泰始初，事建安王休仁，休仁以为司徒参军，言之”
明帝，擢为明威将军、巴东建平二郡太守。视事三年，
征还为抚军中兵参军。元徽初，迁梁州刺史，辞不赴
职。迁越骑校尉、征北司马府主簿。建平王将称兵，患
谦彊直，托事遣使京师，然后作乱。及建平诛，迁左军
将军。齐初，为宁朔将军、钱唐令，治烦以简，狱无系囚，
在职不受饷遗。永明初，为冠军长史、江夏太守，坐被
代辄去郡，系尚方。顷之，免为中散大夫。明帝将废立，
欲引谦为心膂，使兼卫尉。谦不愿，出为南中郎司马。
东昏永元元年，迁大夫。天监六年，出为辅国将军、零
陵太守。九年，以年老，征为光禄大夫。谦自少及老，历
二县五郡，所在廉洁，居身俭素。十五年，卒官，时年九
十二。